นายกรัฐมนตรี เชื่อมั่นความร่วมมือของทุกหน่วยงานเพื่อจัดทำระบบ Big Data เป็นส่วนช่วยการบริหารราชการแผ่นดิน เพื่อดูแลประชาชนอย่างมีประสิทธิภาพ
นายกรัฐมนตรี เชื่อมั่น ความร่วมมือของทุกหน่วยงานเพื่อจัดทำระบบ Big Data เป็นส่วนช่วยการบริหารราชการแผ่นดิน เพื่อดูแลประชาชนอย่างมีประสิทธิภาพ

พลเอก ประยุทธ์ จันทร์โอชา นายกรัฐมนตรี เป็นประธานและแสดงปาฐกถาพิเศษ ในพิธีลงนามในบันทึกความร่วมมือด้านเทคโนโลยีสารสนเทศในการสนับสนุน “การจัดทำข้อมูลขนาดใหญ่ (Big Data)  เพื่อใช้กำหนดและติดตามประเมินผลการจัดสวัสดิการภาครัฐและการนำระบบบริหารจัดการข้อมูลแบบชี้เป้า (TPMAP) ใช้ในการบริหารราชการแผ่นดิน ระหว่างกระทรวงและหน่วยงานต่างๆ รวม 11 หน่วยงาน ณ ตึกสันติไมตรี  ทำเนียบรัฐบาล ซึ่งเป็นความร่วมมือด้านเทคโนโลยีสารสนเทศ เพื่อนำสู่แนวทาง "สร้างสุขทุกช่วงวัยสวัสดิการแห่งรัฐ"

นายกรัฐมนตรี กล่าวว่าการจัดทำข้อมูล(Big Data)  เป็นการทำงานบูรณาการทุกกระทรวง ทุกหน่วยงานของภาครัฐอย่างใกล้ชิด เพื่อสร้างความสุขให้กับทุกคน วันนี้ประชาชนมีหลายกลุ่ม รัฐบาลต้องดูแลสวัสดิการควบคู่กับแนวทางการยกระดับคุณภาพชีวิตประชาชนทุกกลุ่ม ผ่านความร่วมมือของกว่า 70 หน่วยงาน โดยมีเป้าหมายสำคัญ ให้ไทยไปสู่ประเทศที่มีรายได้สูง ซึ่ง Big Data จะเป็นส่วนสำคัญในการขับเคลื่อน เพราะจะทำให้ทราบข้อมูลต่างๆ เช่นข้อมูลมีผู้มีรายได้น้อย ที่อาจมีมากกว่าการลงทะเบียนไว้กับรัฐ ก่อนที่จะวางมาตรการสนับสนุนได้อย่างตรงจุด เพราะสวัสดิการแห่งรัฐจะเกิดประโยชน์สูงสุดก็ต่อเมื่อมีความทั่วถึงและเท่าเทียม ซึ่ง Big Data จะนำไปสู่การปฏิบัติที่สามารถคัดแยกกิจกรรมเพื่อดูแลประชาชนว่าเรื่องใดต้องทำก่อนและหลังและต้องมีแผนการปฏิบัติที่ชัดเจน

"เพราะการแก้ปัญหาหลายอย่าง จำเป็นต้องใช้เวลาและการทำงานที่ต่อเนื่อง ไม่สามารถใช้คำสั่ง หรือใช้มาตรา 44 แก้ไขได้ และเทคโนโลยีสารสนเทศ จะเข้ามาช่วยในการทำงานในโลกของการขับเคลื่อนด้วยดิจิทัล ที่จะสามารถลดขั้นตอนการให้และรับบริการภาครัฐ ตลอดจนการเข้าถึงมาตรการเพื่อดูแลประชาชนจากภาครัฐ"

นายกรัฐมนตรี ระบุว่าแผนปฏิรูปประเทศด้านเศรษฐกิจจะเป็นส่วนสำคัญที่จะสร้างรายได้เพิ่มขึ้นให้กับประเทศ เพื่อนำมาเป็นงบประมาณสำหรับรายจ่ายประจำ การลงทุน และการจัดสวัสดิการแห่งรัฐ โดยหัวใจสำคัญ คือการสร้างการรับรู้กับประชาชน
 
จากนั้น นายกรัฐมนตรีได้เป็นสักขีพยานการลงนามในบันทึกความร่วมมือด้านการบูรณาการข้อมูลภาครัฐระหว่างหน่วยงานต่างๆ ประกอบด้วย กระทรวงการคลัง กระทรวงการพัฒนาสังคมและความมั่นคงของมนุษย์ กระทรวงเกษตรและสหกรณ์ กระทรวงมหาดไทย กระทรวงวิทยาศาสตร์และเทคโนโลยี กระทรวงศึกษาธิการ กระทรวงสาธารณสุข กระทรวงยุติธรรม สำนักงานหลักประกันสุขภาพแห่งชาติ และสำนักงานคณะกรรมการพัฒนาการเศรษฐกิจและสังคมแห่งชาติ